Az 53 szintes, 214 méter magas felhőkarcoló Mexikóváros Miguel Hidalgo kerületében, a "Colonia La Husteca" városrészben található, az "Avenida Marina Nacional" út déli (délnyugati) oldalán. A föld alatt még két szintnyi parkoló található, tetején pedig egy (ritkán használt) helikopterleszálló. Összesen 3500 m² területet foglal el, alapjait összesen 164 darab, 32 méter mélyre lenyúló vasbeton pillér tartja. Ezekre főként azért volt szükség, mert a városnak ez a része egy régen kiszárított tó medencéjében fekszik, így a talaj nagy mélységig mocsaras. A gyakori földrengések miatt úgy tervezték, hogy akár egy 8,5-es erősségű földmozgásnak is ellenálljon: az 1985-ös nagy földrengést sikeresen át is vészelte. Áramellátása a stabilitás érdekében két különböző irányból történik. Ez volt az első épület Mexikóban, amelyet „intelligensre” terveztek, azaz amelyben épületirányító rendszer működik. A keleti és a nyugati oldalon végighúzódó, kívülről fekete csíknak látszó rész a vészlépcsők helye.